ΓΡΑΠΤΗ ΕΡΩΤΗΣΗ E-3904/00

υποβολή: Jan Mulder (ELDR) προς την Επιτροπή

(13 Δεκεμβρίου 2000)

Θέμα: Η χρήση εμβολίων-δεικτών στην Ευρωπαϊκή Ένωση

Όπως έχει αποδειχθεί, τα εμβόλια δείκτες μπορούν να χρησιμοποιηθούν με αποτελεσματικό τρόπο για την καταπολέμηση και την εξάλειψη μολυσματικών ασθενειών των ζώων.

1. Μπορεί να αναφέρει η Επιτροπή εάν προτίθεται να επιτρέψει τον εμβολιασμό με προϊόντα-δείκτες στην περίπτωση επιζωοτιών για τις οποίες κανονικά απαγορεύεται ο εμβολιασμός, όπως είναι λ.χ. η πανώλη των χοίρων;

2. Μπορεί να αναφέρει η Επιτροπή για ποιες ζωϊκές ασθένειες, για τις οποίες κανονικά δεν επιτρέπεται εμβολιασμός, διατίθενται τη στιγμή αυτή εμβόλια-δείκτες κατάλληλα να εμποδίσουν την εξάπλωσή τους;

3. Μπορεί να διευκρινίσει η Επιτροπή ποιες είναι οι ζωϊκές ασθένειες που ο εμβολιασμός θα εμπόδιζε να εξαπλωθούν σε περίπτωση εκδήλωσης;

4. Σε περίπτωση που η Επιτροπή προτίθεται να εφαρμόσει μια πολιτική εμβολιασμού του τύπου αυτού, θα ήταν επίσης διατεθειμένη να συστήσει αποθέματα εμβολίων σε στρατηγικά σημεία της Ευρωπαϊκής Ένωσης;

Απάντηση του κ. Byrne εκ μέρους της Επιτροπής

(30 Ιανουαρίου 2001)

1. Η προσέγγιση της Επιτροπής όσον αφορά την ενδεχόμενη χρήση εμβολίων δεικτών κατά της κλασικής πανώλης των χοίρων καθίσταται σαφής στην πρόταση οδηγίας του Συμβουλίου σχετικά με τη θέσπιση κοινοτικών μέτρων για την καταπολέμηση της νόσου αυτής(1).

Τα αποτελέσματα των δοκιμών που έγιναν με τηνποστήριξη της Επιτροπής έδειξαν ότι πρέπει να είμαστε πολύ προσεκτικοί στο θέμα αυτό, αφού η χρήση εμβολίων δεικτών ενδεχομένως δεν προσφέρει πλεονεκτήματα σε σύγκριση με τα συμβατικά εμβόλια.

Ωστόσο, σύμφωνα με την πρόταση της Επιτροπής, τα εμβόλια αυτά μπορούν να χρησιμοποιηθούν στο πλαίσιο της τρέχουσας πολιτικής μη εμβολιασμού για την καταπολέμηση της κλασικής πανώλης των χοίρων, που δεν αποκλείει τον εμβολιασμό σε περίπτωση έκτακτης ανάγκης.

Η ενδεχόμενη χρήση εμβολίων δεικτών γίνεται με βάση τη διαθεσιμότητα κατάλληλων διαγνωστικών δοκιμών, αφού οι δοκιμές που εφαρμόζονται έως σήμερα δεν κάνουν σαφή διάκριση ανάμεσα σε εμβολιασμένα ζώα και σε ζώα που έχουν μολυνθεί, όπως επίσης και ύστερα από τη χορήγηση έγκρισης, κατά περίπτωση, από την Επιτροπή προς το κράτος μέλος το οποίο προτίθεται να κάνει χρήση αυτών των εμβολίων, ύστερα από γνωμοδότηση της μόνιμης κτηνιατρικής επιτροπής.

2. Τα εμβόλια δείκτες χρησιμοποιούνται ευρέως για την πρόληψη μιας σειράς ζωικών νόσων στην Κοινότητα, ενώ για ορισμένες από τις νόσους αυτέςφίσταται νομοθεσία που εξασφαλίζει την αποτελεσματική χρήση αυτών των εμβολίων ότι δηλαδή προστατεύεται τόσο το εμβολιασμένο ζώο αλλά και ότι καταστρέφεται ο νοσογόνος παράγοντας.

Καταβάλλονται προσπάθειες από επιστήμονες και ιδιωτικές εταιρείες για την ανάπτυξη εμβολίων δεικτών ή/και δοκιμών διάκρισης για άλλες ζωικές νόσους, όπως ο αφθώδης πυρετός και η κλασσική πανώλη των χοίρων, για τις οποίες η Κοινότητα ακολουθεί μια πολιτική μη εμβολιασμού. Η Επιτροπή έχει χρηματοδοτήσει ορισμένες από τις προσπάθειες αυτές.

Ωστόσο, όπως διαπιστώνεται από τις δοκιμές για την κλασική πανώλη των χοίρων, πρέπει να είμαστε προσεκτικοί, έως ότου καταλήξουμε στο συμπέρασμα ότι νέα προϊόντα μπορούν να χρησιμοποιηθούν αποτελεσματικά.

3. Γενικά, κάθε ζωική νόσος για την οποία έχουν αναπτυχθεί αποτελεσματικά εμβόλια, μπορεί να προληφθεί μέσω του εμβολιασμού. Όμως, όπως ισχύει και με κάθε άλλο φαρμακευτικό προϊόν, τα εμβόλια μπορούν να έχουν ανεπιθύμητες συνέπειες και να μειωθεί η αποτελεσματικότητα και η ασφάλειά τους από κακή χρήση τους. Προτού λοιπόν χρησιμοποιηθούν εμβόλια πρέπει να εξεταστούν τα ενδεχόμενα πλεονεκτήματα αλλά και μειονεκτήματα και πρέπει να εξασφαλιστούν οι πλέον κατάλληλες συνθήκες χρήσης τους.

4. Η Επιτροπή διατηρεί τράπεζα με 30 εκατ. δόσεις αντιγόνου για τον εμβολιασμό κατά του αφθώδους πυρετού, προκειμένου το εμβόλιο αυτό να είναι άμεσα διαθέσιμο σε περίπτωση έκτακτης ανάγκης. Για λόγους ασφάλειας, το αντιγόνο αποθηκεύεται σε τρία διαφορετικά μέρη στην Κοινότητα.

Η Επιτροπή έχει επίσης αγοράσει και διατηρεί αποθηκευμένες 500 000 δόσεις εμβολίων κατά του καταρροϊκού πυρετού που, ύστερα από σχετικό αίτημα, διατέθηκαν πρόσφατα σε δύο κράτη μέλη στα οποία εμφανίστηκαν κρούσματα αυτής της νόσου. Αυτή τη στιγμή ανανεώνεται το απόθεμα αυτών των εμβολίων.

Υπάρχουν επίσης νομοθετικές διατάξεις που επιτρέπουν στην Επιτροπή να δημιουργήσει αποθέματα εμβολίων κατά άλλων ζωικών νόσων, εφόσον χρειαστεί.

(1) COM(2000)462 τελικό.